**הסביבה שבה אנו חיים**

**⏴ במבט חדש לכיתה ב**

**היקף יחידת הלימוד:** 2 - 3 שעורים

**עמודים:** 64 -74

**מטרות**

* התלמידים יסבירו בעזרת דוגמאות את ההבדל בין: חיות בר וחיות מבויתות, צמחי בר וצמחי תרבות, מרכיבים שאינם חיים טבעיים ורכיבים שאינם חיים מלאכותיים.
* התלמידים יסבירו את ההבדל בין סביבת חיים טבעית לבין סביבת חיים מלאכותית.

**מהלך השיעור**

| **מרכיבי מעגל הלמידה** | **פעילויות** |
| --- | --- |
| **פתיחה**  | * קוראים את קטע הפתיחה **הסביבה שבה אנו חיים**, עמוד 64 ומקיימים דיון לברור ידע מוקדם על תוכן קטע הפתיחה וחוויותיהם במפגשים עם יצורים חיים בסביבה.
* באילו מקומות פגשתם יצורים חיים (צמחים ובעלי חיים)?
* אילו יצורים חיים פוגשים בסביבה?
* אילו פעולות עשו היצורים החיים בסביבה?
* האם יצורים חיים יוכלו לחיות ללא סביבה?
* מה יש בסביבה מלבד יצורים חיים?

הפתיח של תת הפרק נועד להזכיר לתלמידים מפגשים שלנו עם יצורים חיים: מפגשים שתורמים להנאה וגם כאלה נעימים פחות כמו עקיצה של יתוש. חשוב לשקף את החוויות של התלמידים ביחס למפגשים שהם עצמם חוו בחייהם עם בעלי חיים שונים. יחידת לימוד זו מבנה משמעות למושג "סביבת חיים" – סביבה שמתקיימים בה יצורים חיים.  |
| **התנסות** | * מבצעים את המשימה **יצורים חיים בסביבה**, עמוד 65 .

משימה זו מזמנת פעילות חוץ כיתתית (סיור) שבה התלמידים מתבקשים לצפות בסביבה, לאתר בה יצורים חיים, לתאר אותם ולעקוב אחר התנהגותם. בהכנה לסיור חשוב להביא את התלמידים למודעות למטרת הסיור, מה נדרש מהם לעשות בתצפית, באיזה אופן עליהם לתעד את ממצאי התצפית (ראו "כרטיס יצור חי בסביבה" בספר הלימוד), ולתאר להם את המקומות שבהם יתקיים הסיור (לציין את גבולות הסביבה ולציין פריטי נוף בולטים שיכולים לעזור להתמצאות). מטרת הסיור היא איתור של יצורים חיים בסביבה ותיאורם. אמנם הפעילות מתמקדת ביצורים החיים המתוארים אך עניינה העיקרי הוא השתייכותם למערכת אחת שאותה הגדרנו כסביבה. למעשה, זהו שלב ראשון באפיון המערכת כ"סביבה שלי", באמצעות תיאור והגדרה של חלקיה השונים. לאור האמור לעיל, לא די להסתפק במילוי פרטים בכרטיסים, חשובה גם פעולת ההכללה. המידע שבכרטיסים יכול לשמש לתהליכי ההבניה של המושגים: חיות בר וחיות מבויתות, צמחי בר וצמחי תרבות, מרכיבים שאינם חיים טבעיים ומרכיבים שאינם חיים) מלאכותיים.  |
| **המשגה**  | * קוראים קטע המידע **הסביבה היא מקום חיים** עמודים 66 -70 ועונים על שאלות.

המפגש של התלמידים עם היצורים החיים בסביבה נועד ליצור תשתית להבניית מושגים בסיסיים הקשורים למושג הכולל סביבת חיים. יש להניח שהתלמידים נפגשו עם מגוון של יצורים חיים, עם מגוון של סביבות חיים ועם מגוון של גופים דוממים(שאינם חיים). קטע מידע זה מבקש לעשות סדר בכל המגוון הזה. קטע המידע מחולק לארבעה קטעי משנה. הקטע הראשון מתמקד במשמעות של המושג סביבת חיים – "הבית" של היצורים החיים, הקטע השני מתמקד בהבדל שבין חיות בר לבין חיות מבויתות. הקטע השלישי מתמקד בהבדל שבין צמחי בר לבין צמחי תרבות, והקטע הרביעי מתמקד בהבדל שבין מרכיבים (שאינם חיים) טבעיים לבין מרכיבים שאינם חיים) מלאכותיים. את כל אחד מהקטעים מלוות שאלות. מוצע להתמקד בכל קטע בנפרד. |
| **יישום** | * קוראים את קטע הפתיחה **סביבה טבעית וסביבה מלאכותית**, עמוד 71.
* מבצעים את המשימה **חיים בסביבת חיים** עמודים 74-71.

אחר שהתלמידים התוודעו למרכיבי הסביבה החיים והדוממים(שאינם חיים) ולאחר שנעשתה הבחנה בין צמדי המושגים "חיות בר וחיות מבויתות", צמחי בר וצמחי תרבות" ו"מרכיבים טבעיים ומלאכותיים שאינם חיים ", משימה זו יוצרת אינטגרציה בין המושגים לצורך יצירת הבחנה נוספת בין המושג "סביבה טבעית" לבין המושג "סביבה מלאכותית". למשימה שני חלקים. בחלק הראשון "מזהים סביבות חיים" מוצגות לתלמידים תמונות של סביבות חיים טבעיות ומלאכותיות והם מתבקשים לקבוע אם זו סביבת חיים טבעית ומלאכותית תוך שימוש בקריטריון המבחין.החלק השני "סביבת חיים טבעית" מתמקד בסביבת החיים הטבעית תוך יצירת הבחנה בין צמדי המושגים "חיות בר וחיות מבויתות" ו"צמחי בר וצמחי תרבות". החלק השלישי "סביבת חיים מלאכותית" עוסק בהמשגה של המושג "סביבה מלאכותית" בדרך ההשוואה. * עונים על שאלות 1- 3 בתבנית **במבט חוזר** , עמודים 84 - 85.
* להיכרות עם מבנים טבעיים של בעלי חיים בחצר בית הספר או בסביבה הקרובה (בנויה או טבעית) שיש בה מגוון של בעלי חיים מומלץ לפנות לדגם הוראה [**קופצים לראות בתים של בעלי חיים**](https://www.matar.tau.ac.il/?page_id=5234), מדור למידה חוץ כיתתית, אתר מטר.
* מומלץ לפנות לדגם ההוראה [חצר בית הספר כסביבת לימוד חוץ-כיתתית – אילו ציפורים…](https://www.matar.tau.ac.il/?page_id=5234)בסדרה סביבת הלימוד החוץ-כיתתית. דגם ההוראה מאיר את הפוטנציאל של חצר בית הספר כסביבת לימוד לחקר ציפורים, מדור למידה חוץ כיתתית, אתר מטר.
 |
| **סיכום ורפלקציה** | * הסבר/י מהו ההבדל בין סביבה טבעית לסביבה מלאכותית?
* האם יתכן שיהיו בסביבה רק מרכיבים טבעיים? נמק/י.
* האם יתכן שיהיו בסביבה רק מרכיבים מלאכותיים? נמק/י.
* הסבירו מדוע לא תתכן סביבת חיים רק עם מרכיבים שאינם חיים.
* הסבירו מדוע לא תתכן סביבת חיים רק עם מרכיבים חיים.
* מה למדתי בשיעור?
* מה השיעור חידש לי?
* כיצד למדנו ומה אהבתי בשיעור?
 |